Oʻzbekistonning adirlardagi oʻsimliklari. Adirlar — oʻsimlik turlariga juda boy. Unda "qoʻgʻirbosh", "qoʻziquloq", "karrak", "shashir", "kakra", "qatron", "astragal", "shirach" kabi koʻp yillik oʻtlar bilan bir qatorda bir yillik oʻtlar (efemerlar) ham bor. Baʼzan 1 m2 yerda 15-20 turga xos yuzlab va hatto minglab oʻsimlik tuplari joylashgan boʻlishi mumkin. Adirlarda (ayniqsa, respublikaning janubida) saqlanib qolgan "pistalar" ularning bir vaqtlar bu yerlarda koʻplab oʻsganligidan, biroq turli maqsadlar uchun ayovsiz kesib olinishi tufayli kamayib ketganligidan darak beradi. Adirlarning yuqori qismida "bugʻdoyiq", "tak-tak" (togʻarpa), "andiz", "gulxayri" kabi boʻyi baland koʻp yillik oʻtlar, toshloq va shagʻalli joylarida "bodom", "naʼmatak" turkumining vakillari — butalar, astragal hamda piyoz turkumiga mansub turlar keng tarqalgan.